Filippo Rusuti

**Filippo Rusuti** bio je italijanski slikar i mozaičar aktivan u Rimu između 1288-99 i Napulju 1319-20 u vrijeme kasnog duecenta i ranog trecenta. Bio je angažiran da dovrši neke od važnih umjetničkih radova u vjerskim objektima u Rimu, francuskoj kraljevskoj palači u Poitiersu između 1304-17 i Napulju. Spada među značajnije predstavnike rimske škole iz 13. vijeka, a zajedno sa Pietrom Cavallinijem i Jacopom Torritijem utjecao je na toskansko slikarstvo.

## Biografija i stvaralaštvo 
Kao i kod drugih rimskih slikara tog vremena i o životu Filippa Rusutija vrlo malo se zna.
Na početku svoje karijere, bio je u slikarskom timu (zajedno sa Jacopom Torritijem i predvođenom Pietrom Cavallinijem) koji je ranih 1290-ih započeo fresko ukrašavanje gornje Bazilike svetog Franje u Assisiju. Pripisuje mu se izrada mozaika na temu iz nekih dijelova Knjige postanka, a posebno scene "Stvaranje Adama i Eve" i "Gradnja Noeve arke."

Godine 2018. tokom restauracije ikone "Madona s djetetom" (pogledati galeriju) u Bazilici Santa Maria del Popolo, otkriven je originalni potpis Filippa Rusutija. Tako je pronađeno još jedno djelo ovog umjetnika, koje je jedna od deset postojećih kopija u Rimu na temu svete Marije zaštitnice ovog grada (Santa Maria del Popolo). 
Urađena je nakon umjetnikovog povratka u rodni  grad iz Assisija.

Jedno od njegovih poznatih djela je gornji registar mozaične dekoracije sa scenom "Isusa na prijestolju u slavi" (Maestá), koji se nalazi na drevnoj fasadi pročelja Bazilike svete Marije Velike. Prisustvo kardinala Pietra Colonne omogućilo je historičarima umjetnosti da odrede datum izrade mozaika između 1288-97. U donjem registru istog mozaičkog ciklusa nalaze se scene koje ilustruju priču o čudesnom ljetnom snijegu povezanom s izgradnjom Bazilike svete Marije Velike. Historičari umjetnosti vjeruju da je ovo kasnije djelo, koje su pripisali Rusutijevim sljedbenicima, koji su ga uradili na osnovu njegovih crteža, ali u odsustvu majstora. Rusuti je također sarađivao s Jacopom Torritijem na mozaičkom uređenju unutrašnjosti iste crkve.

Prisustvo Filippa Rusutija (sa sinom Giovannijem i izvjesnim Nicolausom Desmerzom) u Poitiersu rekonstruisano je na osnovu detaljnijeg čitanja dokumenata (sada izgubljenih) koji svjedoče o Filippusu Bizutiju, odnosno Ruzutiju. Između 1304. i 1317. više puta je boravio u Francuskoj, gdje je radio kao "kraljev slikar" za vrijeme vladavine Filipa IV i Luja IX. U dokumentima je navedeno da je u više navrata (1304-5, 1308-9, 1316-17) primao novčane uplate za radove u Velikoj sali kraljevske palate u Poitiersu. Međutim, do danas nijedno od ovih djela nije sačuvano. Pretpostavlja se da je Rusuti bio u pratnji kardinala Pietra Colonne na papinskom dvoru u Avignonu.
Početkom juna 2010. umjetnik i naučnik Alfred Breitman, susrećući se s konsenzusom historičara antičke umjetnosti, pripisao je Filippu Rusutiju ciklus fresaka otkrivenih u tornju Senatorske palate na Kapitolu.

Život i djelo rimskog umjetnika Filippa Rusutija, koji je proveo značajno vrijeme u Francuskoj početkom 14. vijeka i njegova istaknuta uloga i integracija u umjetničke poduhvate u Assisiju, Rimu i kraljevskom dvoru u Napulju dokazi su njegovog kvalitetnog umjetničkog doprinosa.   
Sve donedavno, Rusutijevo naslijeđe bilo je uveliko zasjenjeno njegovim savremenicima. Međutim, s otkrićima novih umjetničkih djela dolazi do ponovne procjene njegovog mjesta u srednjovjekovnoj historiji umjetnosti i bolji historijski prijem.

## Galerija 

Datoteka:Icon of Santa Maria del Popolo - Santa Maria del Popolo - Rome 2015.jpg|"Ikona Santa Maria del Popolo", tempera na drvu, Bazilika Santa Maria del Popolo u Rimu, kraj 13. vijeka
Datoteka:Santa Maria Maggiore (Rome) mosaic on frontside.jpg|"Isus u slavi" (Maestá), Bazilika svete Marije Velike u Rimu

## Reference 
Kategorija:Biografije, Rim
Kategorija:Italijanski slikari
Kategorija:Slikari gotike